En ny spiller melder sig på markedet for luftfart. Selskabet går fra juni på vingerne under navnet Great Dane Airlines. Man har allerede fået en stor charterkunde i Bravo Tours. Hovedsædet bliver i Aalborg, og selskabet vil være ejet af Thomas Hugo Møller og Huy Duc Nguyen med hver 50 procent. Førstnævnte vil være selskabets direktør, mens sidstnævnte indtræder som finansdirektør. De er begge bosat i Hjørring. To fly vil fragte selskabets kunder, der vil bestå af en kombination af forretningsrejsende og private rejsende. 12 stewardesser og 8 piloter med base i Nordjylland skal rekrutteres. Usædvanligt initiativ Det er som oftest nyheden om, at endnu et luftfartsselskab har måtte dreje nøglen om, man hører. Derfor er det også et usædvanligt initiativ, lyder det fra ekspert. - For at overleve i den her industri er det helt afgørende, at man finder en niche, hvor man har styrke, og så ikke slår for stort et brød op. Kombinationen af at have sikret sig en charterkunde, og dermed de første passagerer, og så starte ruter til nye destinationer uden direkte konkurrence giver bestemt mening og giver et godt afsæt, siger aktieanalysechef Jacob Pedersen, Sydbank til TV 2. Det bliver fly af typen Embraer 195 med 118 sæder, der skal fragte de nordjyske passagerer. De faste afgange fra Aalborg vil være til Dublin, Edinburgh og Nice. I sommerperioden vil man også flyve til Mallorca, Rhodos, Kreta og Varna. Selskabet starter altså med to fly, men er ikke afvisende over for at udvide, hvis behovet viser sig at være der. Af andre danske luftfartsselskaber kan nævnes Alsie Express, Jet Time og DAT(Danish Air Transport).

Referat:
Fra juni vil et nyt dansk luftfartsselskab være at finde på landingsbanen. Great Dane Airlines hedder selskabet, og det får hovedsæde i Aalborg.